Skabb- Informasjon til foreldre/foresatte

Skabb er en parasitt (en liten midd) som kan leve i huden hos mennesker. De vanligste plagene er intens kløe, vanligst mellom fingrene.

Behandlingen er enkel, men noen ganger er det vanskelig å stille diagnosen. Skabb er ganske vanlig i Norge.

**Smitteoverføring**

Skabb overføres ved nær kroppskontakt og kan derfor smitte ved samleie, men den kan også smitte ved at vi ligger i samme seng eller under teppe inntil hverandre. Det er derfor ikke bare en seksuelt overførbar smitte. Skabb kan i sjeldne tilfeller også smitte via håndklær, sengetøy og klær.

**Skabbens livssyklus**

Skabb er en liten midd (med det latinske navnet Sarcoptes scabiei) som er under 0,5 millimeter lang. Den lever og legger egg i ganger eller tuneller som den graver ut i hudens øverste lag. Skabb vil typisk leve i huden mellom fingrene, på undersida av håndleddene, på penis, mellom lårene, i underlivet, på brystvorter og rundt livet.

**Vanlige symptomer/plager**

Først og fremst gir skabb kløe. Kløen er en allergisk hudreaksjon som kommer ca. én måned etter at du har blitt smittet. Har du tidligere hatt skabb kan kløen komme raskere andre gang.

Skabb gir vanligvis en ganske intens kløe som forverres ved varme, for eksempel når du ligger i senga under en varm dyne eller ved varmt vær, det er vanlig at det klør mest om natten.

Skabb kan også gi hudutslett med kloremerker, rødhet eller små klumper i huden. Det gir oftest kløe og merker mellom fingrene, på håndleddet, rundt kjønnsorgan, på brystvorter og rundt livet.

Selve skabben er så liten at den ikke er synlig, men iblant kan du se gravegangene som tynne, grå striper i huden. Disse er vanligvis ca. 5 millimeter lange.

**Kan skabb være farlig?**

Nei, skabb er ikke farlig, men symptomene er plagsomme.

**Prøvetaking**

Det finnes ingen test for å sjekke om du har skabb. Dersom du opplever hudutslett og ubehagelig kløe (vanligvis mellom fingre, på håndledd eller i underlivet), bør du bestille time hos en lege som kan undersøke deg.

**Behandling**

Skabb forsvinner ikke av seg selv på kroppen og skal alltid behandles. Det finnes ulike midler mot skabb, blant annet en krem som skal smøres på hud og hår. Dette fås kjøpt reseptfritt på apoteket. Følg bruksanvisningen i pakken. Eventuell partner og familiemedlemmer må også behandles for at dere ikke skal smitte hverandre på nytt. Det samme gjelder hvis du bor i kollektiv.

**Følgende råd er viktig ved smøring:**

* Klipp og rens negler.
* Dusj og tørk deg. Vent deretter i 15 minutter til huden har fått normal temperatur før du smører deg inn.
* Hele kroppen skal smøres inn: hodebunn, ansikt, mellom fingre og tær, under fotsåler, under negler, i navle og grundig i analområdet.
* Ved toalettbesøk og håndvask, før det har gått 12 timer, må du smøre deg på nytt.
* Ny smøring skal skje etter 7 dager.

Skabben dør etter 6 døgn når den ikke er i kontakt med hud, men også om den blir utsatt for svært høy temperatur. Her er råd for å hindre smitte på nytt:

* Vask alt av klær, håndklær, sengetøy, kosedyr, pledd, dyner og puter du har vært i kontakt med den siste uken på 60 grader. Tøy som ikke tåler vask på 60 grader legges vekk i sju dager (til du har smurt deg med andre dose med krem). Det som legges vekk skal ikke luftes ute, men være i romtemperatur.
* Ta mobildekselet av mobilen og legg det bort i sju dager.
* Sko som har vært i bruk den siste uken settes bort i sju dager. Husk at dette også gjelder for arbeidstøy og -sko.
* Støvsug seng og madrass som et minimum. Snu overmadrass. Sengen kan dekkes med plast (for eksempel dekkeplast til maling som fås kjøpt i byggevarebutikk), eller den kan stå ubrukt i sju dager.
* Sofa som noen har ligget på skal støvsuges grundig. Den kan dekkes med plast eller stå ubrukt i sju dager.
* Bytt sengetøy før første påsmøring, og bytt deretter igjen neste dag.

**Etter behandlingen**

Behandling mot skabb virker stort sett veldig bra, men det er vanlig å oppleve kløe i flere uker etter at du har tatt behandlingen. Det er mulig å få kortisonkrem eller tabletter med antihistamin av lege for å dempe kløe.

Barn/ elever bør holdes borte fra barnehage eller skole til dagen etter at behandling er startet. Ellers ingen spesielle tiltak i barnehagen ved påvist enkelttilfelle hos barn som går i barnehage.